Predkladacia správa

Správu o stave podnikateľského prostredia v Slovenskej republike s návrhmi na jeho zlepšovanie (ďalej len „správa“) predkladá minister hospodárstva SR na základe bodu B.1 uznesenia vlády SR č. 792/2002 k analýze stavu podnikateľského prostredia v SR. Materiál je každoročne predkladaný na rokovanie vlády SR k 31. decembru. 

Cieľom materiálu je charakterizovať stav a vývoj podnikateľského prostredia v Slovenskej republike v roku 2015. 

Správa vychádza z komparácií výsledkov pravidelných hodnotení kvality podnikateľského prostredia krajín sveta, t. j. Doing Business 2016 (z 27. októbra 2015) a The Global Competitiveness Report WEF 2015. 
Z aspektu pozície SR dosiahnutej v oblasti hodnotení podnikateľského prostredia možno konštatovať jeho kontinuálne zlepšovanie. Súčasná 29. pozícia v hodnotení Svetovej Banky Doing Business je historicky najvyššie umiestnenie, aké kedy Slovensko v tomto rebríčku dosiahlo. Slovensko na základe revidovaných výsledkov z minulého roku dosiahlo túto pozíciu v hodnotení Doing Business 2015. V medziročnom porovnaní nerevidovaných výsledkov sa Slovensko posunulo z 37. na 29. pozíciu. 
Uznesením vlády SR č. 14/2015 k Správe o stave podnikateľského prostredia v Slovenskej republike s návrhmi na jeho zlepšovanie bolo v bode B.1 ministrovi hospodárstva SR uložené v termíne do 31. decembra 2015 „prerokovať v spolupráci s členmi vlády návrhy na zníženie administratívneho zaťaženia zmapovaného v tretej etape meraní a predložiť návrhy na zníženie administratívneho zaťaženia na rokovanie vlády“. Ministerstvo hospodárstva SR na základe uvedeného uznesenia vlády SR pripravilo v prvej polovici roka 2015 materiál s názvom „Návrh opatrení na zlepšenie podnikateľského prostredia a zníženie administratívnej záťaže podnikateľov“ (ďalej len „návrh opatrení“), ktorý bol schválený poradou vedenia MH SR dňa 26. marca 2015. Následne boli opatrenia z materiálu predmetom rokovaní medzi MH SR, zainteresovanými ministerstvami a ďalšími orgánmi ústrednej štátnej správy. Cieľom bilaterálnych konzultácií bolo vyšpecifikovať tie konkrétne opatrenia, ktoré budú predmetom rokovania vlády SR a návrhu uznesenia vlády SR k správe o stave  podnikateľského prostredia v SR s návrhmi na jeho zlepšovanie k 31. decembru 2015. 
Z bilaterálnych konzultácií vyplynulo, že viaceré navrhnuté opatrenia boli splnené, schválené vládou SR alebo splnené napr. zavedením nových elektronických systémov. Vyhodnotenie plnenia týchto opatrení sa nachádza v druhej kapitole tohto materiálu. Pri opatreniach, ktoré boli v priebehu roka 2015 schválené je v prvom rade potrebná ich implementácia do ekonomického a právneho prostredia SR a až následne, v prípade, že budú zistené ďalšie nedostatky, prijatie ďalších regulačno-legislatívnych opatrení. Vzhľadom k tomu MH SR v rámci materiálu: „Správa o stave podnikateľského prostredia v Slovenskej republike s návrhmi na jeho zlepšovanie“ pre rok 2016 nenavrhuje žiadne úlohy a materiál predkladá ako informačný. 

Materiál obsahuje stručnú správu o stave malého a stredného podnikania v Slovenskej republike v roku 2014, ktorú vypracovala na základe svojich kompetencií v oblasti podpory rozvoja a rastu malého a stredného podnikania Slovak Business Agency (SBA).

 
Predkladaný nelegislatívny materiál má informatívny charakter a z toho dôvodu nebol predložený na medzirezortné pripomienkové konanie. Nemá vplyv na rozpočet verejnej správy, podnikateľské prostredie, sociálne vplyvy, ani vplyv na životné prostredie a informatizáciu spoločnosti.

